10-jarige saam met familielede doodgeskiet | Netwerk24
Deur Jana Breytenbach 25 September 2020 18:03
Brig. Novela Potelwa, provinsiale polisiewoordvoerder, sê speurders van die polisie se eenheid teen georganiseerde misdaad ondersoek die skietvoorval in Makhosistraat, Browns Farm, waarin Sithule Mahashe (18), Asanele Mahashe (30), Mqhazana Mahashe (69) en Ahlume Mahashe (10) dood is.
Ahlume sou binnekort sy 11de verjaardag vier.
Volgens Potelwa het twee mans Donderdag omstreeks 22:00 die familie se huis binnegestorm en op hulle losgebrand.
Netwerk24 het betroubaar verneem Sithule is in die leefvertrek in 'n plas bloed gevind. Asanele is in die gang gekry en die ouma en kleinseun langs die bed in 'n slaapkamer. Dit is nie duidelik wat die twee jonger vroue se familieverwantskap is nie.
Hulle is almal in die kop geskiet en die polisie het verskeie patroondoppies in die huis gekry.
'n Vyfde persoon is gewond en na die hospitaal geneem, sê Potelwa.
Potelwa sê 'n 72-uur-aktiveringsplan is in werking gestel en beamptes is op soek na die verdagtes.
Enigeen met inligting oor die voorval kan Stop Misdaad by 08600 10111 bel, of die MySAPS app gebruik.